Sander Skotheim

Sander Skotheim (s. 31. toukokuuta 2002) on norjalainen kymmenottelija.

Skotheim sijoittui kymmenottelussa 15:nneksi alle 18-vuotiaiden Euroopan-mestaruuskilpailuissa 2018 ja saavutti hopeaa 8012 pisteen tuloksella alle 20-vuotiaiden EM-kilpailuissa 2021. Ensimmäisissä aikuisten arvokilpailuissaan Eugenen MM-kilpailuissa 2022 hän sijoittui 15:nneksi 8062 pisteellä. Hän keräsi parhaat pisteet korkeushypystä 217 cm:n tuloksellaan, ja sen lisäksi hän teki oman ennätyksensä 100 metrin juoksussa ajalla 10,88. Saman vuoden Münchenin EM-kilpailuissa hän oli seitsemäs.

Skotheim saavutti Istanbulin sisäratojen EM-kilpailuissa 2023 hopeaa seitsenottelussa Norjan ennätystuloksella 6318 pistettä. Saman vuoden alle 23-vuotiaiden EM-kilpailuissa hän sijoittui kymmenottelussa toiseksi tuloksella 8561 pistettä. Kilpailun voitti hänen maanmiehensä Markus Rooth tuloksella 8608 pistettä, joka rikkoi Skotheimin hallussa olleen Norjan ennätyksen. Budapestin MM-kilpailuissa 2023 hän oli kymmenes.

Skotheim on voittanut Norjan-mestaruuden kymmenottelussa vuonna 2022, korkeushypyssä vuosina 2019, 2020, 2022 ja 2023 sekä 110 metrin aitajuoksussa vuosina 2022 ja 2023. Sisäradoilla hän on voittanut Norjan-mestaruuden seitsenottelussa vuonna 2022 sekä korkeushypyssä vuosina 2022 ja 2023.

Skotheimin kymmenotteluennätys on 8590 pistettä, jonka hän kokosi toukokuussa 2023 Götzisissä. Tulos oli myös Norjan ennätys.

Lähteet 

Norjalaiset yleisurheilun moniottelijat
Vuonna 2002 syntyneet
Elävät henkilöt